CELEX: 32013R0702
Language: mt
Date: 2013-07-22 00:00:00
Title: Regolament ta’ Implimentazzjoni tal-Kummissjoni (UE) Nru 702/2013 tat- 22 ta’ Lulju 2013 dwar miżuri tranżitorji għall-applikazzjoni tar-Regolament (KE) Nru 882/2004 tal-Parlament Ewropew u tal-Kunsill f’dak li għandu x’jaqsam mal-akkreditament tal-laboratorji uffiċjali li jwettqu t-testijiet uffiċjali għat- Trichinella u li jemenda r-Regolament tal-Kummissjoni (KE) Nru 1162/2009  Test b’relevanza għaż-ŻEE

24.7.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 199/3
            
         REGOLAMENT TA’ IMPLIMENTAZZJONI TAL-KUMMISSJONI (UE) Nru 702/2013
   tat-22 ta’ Lulju 2013
   dwar miżuri tranżitorji għall-applikazzjoni tar-Regolament (KE) Nru 882/2004 tal-Parlament Ewropew u tal-Kunsill f’dak li għandu x’jaqsam mal-akkreditament tal-laboratorji uffiċjali li jwettqu t-testijiet uffiċjali għat-Trichinella u li jemenda r-Regolament tal-Kummissjoni (KE) Nru 1162/2009
   (Test b’relevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 882/2004 tal-Parlament Ewropew u tal-Kunsill tad-29 ta’ April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mas-saħħa tal-annimali u mar-regoli dwar il-welfare tal-annimali (1), u b’mod partikulari t-tieni subparagrafu tal-Artikolu 63(1) tiegħu,
   Billi:
   
               (1)
            
            
               Ir-Regolament (KE) Nru 882/2004 jipprevedi bidliet sinifikanti fir-regoli u l-proċeduri għall-kontrolli uffiċjali. Huwa japplika mill-1 ta’ Jannar 2006. Madankollu, l-applikazzjoni b’effett immedjat minn dik id-data ta’ għadd ta’ regoli u proċeduri minn dawn kienet se ġġib magħha diffikultajiet prattiċi f’ċerti każijiet.
            
         
               (2)
            
            
               Skont ir-Regolament (KE) Nru 882/2004, il-laboratorji li jwettqu analiżi tal-kampjuni li jittieħdu waqt il-kontrolli uffiċjali jridu jkunu akkreditati skont ċerti standards Ewropej imsemmijin f’dak ir-Regolament. Madankollu, ir-Regolament tal-Kummissjoni (KE) Nru 1162/2009 tat-30 ta’ Novembru 2009 li jistabbilixxi miżuri tranżitorji għall-implimentazzjoni tar-Regolamenti (KE) Nru 853/2004, (KE) Nru 854/2004 u (KE) Nru 882/2004 tal-Parlament Ewropew u tal-Kunsill (2) jistabbilixxi ċerti miżuri tranżitorji, fosthom deroga minn dak ir-rekwiżit għal-laboratorji, biex jippermetti tranżizzjoni mingħajr xkiel għall-implimentazzjoni s-sħiħa tar-regoli u tal-proċeduri l-ġodda. Ir-Regolament tal-Kummissjoni (KE) Nru 1162/2009 japplika sal-31 ta’ Diċembru 2013.
            
         
               (3)
            
            
               Ir-rapport tal-Kummissjoni lill-Kunsill u lill-Parlament Ewropew dwar l-esperjenza miksuba mill-applikazzjoni tar-Regolamenti dwar l-iġjene (KE) Nru 852/2004, (KE) Nru 853/2004 u (KE) Nru 854/2004 tal-Parlament Ewropew u tal-Kunsill tad-29 ta’ April 2004 (3), maħruġ fit-28 ta’ Lulju 2009 (minn hawn ‘il quddiem imsejjaħ “ir-Rapport”), “jimmira li jippreżenta l-esperjenza miksuba b’mod fattwali, inklużi d-diffikultajiet li l-partijiet interessati ltaqgħu magħhom fl-2006, fl-2007 u fl-2008 matul l-implimentazzjoni tal-pakkett [dwar l-iġjene]”.
            
         
               (4)
            
            
               Ir-rapport jinkludi l-esperjenzi miksuba b’rabta mal-miżuri tranżitorji, inklużi dawk previsti fir-Regolament (KE) Nru 882/2004. Ir-rapport jindika li għad hemm diffikultajiet b’rabta mal-akkreditament tal-laboratorji li jkunu jinsabu fil-biċċeriji.
            
         
               (5)
            
            
               Dawk id-diffikultajiet iridu jiġu indirizzati billi ssir analiżi tar-Regolament (KE) Nru 882/2004. Għalhekk, eżatt wara li r-rapport ġie ppublikat, tnediet valutazzjoni tal-impatt li takkumpanja t-tali analiżi.
            
         
               (6)
            
            
               Fis-6 ta’ Mejju 2013, il-Kummissjoni adottat proposta għal Regolament tal-Parlament Ewropew u tal-Kunsill dwar il-kontrolli uffiċjali u attivitajiet uffiċjali oħra mwettqa biex jiżguraw l-applikazzjoni tal-liġi tal-ikel u tal-għalf, regoli dwar is-saħħa u l-benessri tal-annimali, dwar is-saħħa tal-pjanti, dwar il-materjal riproduttiv tal-pjanti, u dwar prodotti għall-ħarsien tal-pjanti (4). Dik il-proposta tipprevedi r-revoka tar-Regolament (KE) Nru 882/2004 u tipprevedi deroga possibbli mill-akkreditament għal-laboratorji uffiċjali li l-unika attività tagħhom hija li jiċċekkjaw hemmx Trichinella fil-laħam.
            
         
               (7)
            
            
               Barra minn hekk, l-esperjenza wriet li l-laboratorji li jwettqu t-testijiet uffiċjali għat-Trichinella u li jinsabu fil-biċċeriji jew fl-istabbilimenti li jittrattaw it-tjur jeħtieġu iżjed żmien biex jiksbu akkreditament sħiħ, minħabba li l-akkreditament huwa proċess kumpless u iebes. Għaldaqstant, dan ir-Regolament għandu jipprevedi miżuri tranżitorji oħrajn sakemm il-Parlament Ewropew u l-Kunsill jadottaw dak ir-Regolament il-ġdid.
            
         
               (8)
            
            
               Għalhekk għandha ssir dispożizzjoni għal perjodu tranżitorju ieħor li matulu għandhom ikomplu japplikaw il-miżuri tranżitorji li hemm stabbiliti dal-ħin fir-Regolament tal-Kummissjoni (KE) Nru 1162/2009. Fl-interess taċ-ċarezza, ir-Regolament tal-Kummissjoni (KE) Nru 1162/2009 għandu jitħassar kif xieraq.
            
         
               (9)
            
            
               Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
            
         ADOTTAT DAN IR-REGOLAMENT:
   Artikolu 1
   Dan ir-Regolament jistabbilixxi miżuri tranżitorji għall-applikazzjoni tar-Regolament (KE) Nru 882/2004 għal perjodu tranżitorju mill-1 ta’ Jannar 2014 sal-31 ta’ Diċembru 2016.
   Artikolu 2
   B’deroga mill-Artikolu 12(2) tar-Regolament (KE) Nru 882/2004, l-awtorità kompetenti tista’ taħtar laboratorju li jwettaq testijiet uffiċjali għat-Trichinella u li jkun jinsab f’biċċerija jew fi stabbiliment li jittratta t-tjur, dejjem jekk il-laboratorju, għalkemm ma jkunx akkreditat skont l-istandards Ewropej imsemmijin fil-punt (a) ta’ dak il-paragrafu:
   
               (a)
            
            
               juri li beda l-proċeduri meħtieġa għall-akkreditament skont l-Artikolu 12(2)(a) tar-Regolament (KE) Nru 882/2004 u li qed isegwihom; u
            
         
               (b)
            
            
               jipprovdi lill-awtorità kompetenti garanziji sodisfaċenti li huwa għandu fis-seħħ skemi ta’ kontroll tal-kwalità għall-analiżi tal-kampjuni li jwettaq għall-finijiet tal-kontrolli uffiċjali.
            
         L-Istati Membri li japplikaw din il-miżura tranżitorja għandhom jgħarrfu lill-Kummissjoni dwar il-progress li jkun seħħ fil-proċess ta’ akkreditament ta’ kull laboratorju maħtur ta’ dan it-tip sal-31 ta’ Diċembru ta’ kull sena.
   Artikolu 3
   Il-Kapitolu IV tar-Regolament (KE) Nru 1162/2009 għandu jitħassar.
   Artikolu 4
   Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   Huwa għandu japplika mill-1 ta’ Jannar 2014 sal-31 ta’ Diċembru 2016.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-22 ta’ Lulju 2013.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 165, 30.4.2004, p. 1.
   
      (2)  ĠU L 314, 1.12.2009, p. 10.
   
      (3)  COM(2009) 403 final.
   
      (4)  COM(2013) 265 finali.